Song Ji-hyo

Kehidupan awal

Song Ji-hyo lahir dengan nama Cheon Seong-im di Pohang, Gyeongsang Utara pada 15 Ogos 1981. Beliau mempunyai seorang adik lelaki bernama Cheon Seong-moon dan seorang adik perempuan. Beliau menghadiri Sekolah Rendah Daerim, Sekolah Menengah Hwagye dan Sekolah Tinggi Konvensyen Ilsan. Song bercita-cita untuk menjadi seorang pelakon selepas menonton Park Shin-yang di dalam filem tahun 2008, Promise.  Beliau menamatkan pengajian dengan ijazah dalam bidang percukaian dan perakaunan dari Universiti Kyungmoon (sekarang dikenali sebagai Kolej Kookje) yang terletak di Pyeongtaek, Gyeonggi. Sebelum menceburi bidang lakonan, ia telah didedahkan bahawa Song telah dipilih untuk berlakon ketika bekerja separuh masa di sebuah kafe.

2001–09

Sebelum kemunculan pertama Song sebagai seorang pelakon, beliau merupakan seorang model untuk Majalah Kiki. Beliau memilih "Song Ji-hyo" sebagai nama pentasnya, inspirasi dari dua pelakon terkenal, Song Seung-heon dan Song Hye-kyo. Song kemudiannya muncul di dalam video muzik Lee Soo-young untuk lagu "And I Love You" dan JTL untuk lagu "Just Say Goodbye". Beliau juga membuat penampilan kameo di dalam drama Age of Innocence.
Song membuat penampilan filem pertamanya di dalam filem seram tahun 2003, Wishing Stairs dimana beliau melakonkan watak seorang pelajar yang mempelajari tarian balet. Beliau menerima pencalonan Pelakon Baru Wanita Terbaik di Anugerah Filem Blue Dragon ke–24 untuk persembahan lakonannya di dalam filem ini. Beliau kemudiannya membintangi filem thriller jenayah tahun 2004, Some bersama-sama Go Soo.
Pada tahun 2006, Song mula terkenal selepas muncul di dalam drama romantik komedi MBC, Princess Hours dimana beliau melakonkan watak seorang penari balet yang bercita-cita untuk menjadi seorang ballerina. Pada tahun yang sama, beliau melakonkan watak Lady Ye So-ya di dalam drama sejarah, Jumong. Drama ini mencapai kejayaan komersial dengan rating tontonan tertinggi diantara semua drama Korea yang disiarkan pada tahun 2006. Song kemudiannya menerima pencalonan Pelakon Baru Wanita Terbaik di dalam Siri Televisyen di Anugerah Seni Baeksang ke–43.
Pada tahun 2007, beliau muncul di dalam filem komedi, Sex Is Zero 2. Song juga merupakan pengacara program muzik, Inkigayo bersama-sama ahli Super Junior, Kim Heechul bermula 11 November 2007 sehingga 4 Mei 2008. Pada bulan Disember 2008, beliau melakonkan watak Ratu di dalam filem arahan Yoo Ha, A Frozen Flower yang merupakan salah satu filem dengan kutipan tertinggi pada tahun itu. Beliau kemudiannya menerima pencalonan Pelakon Wanita Paling Popular di Anugerah Seni Baeksang ke–45.

2010–2014

Song telah dijemput untuk menyertai rancangan aneka ragam SBS, Running Man oleh Kim Joo Hyung PD (aka Myeok PD) yang bekerja dan rapat bersama Song semasa beliau mengacara Inkigayo. Beliau pada asalnya merupakan seorang tetamu jemputan untuk episod 2 sehingga episod 5. Beliau secara rasmi menyertai dan menjadi ahli rancangan aneka ragam ini semasa episod 6 tetapi tidak dapat hadir sehingga episod 7.
Song menyertai C-JeS Entertainment pada awal tahun 2011. Beliau kemudiannya muncul di dalam filem arahan Choo Chang-min, Late Blossom. Pada bulan Mac 2011, beliau melakonkan watak seorang pemberita di dalam drama Crime Squad yang juga dibintangi oleh Song Il-gook dan Lee Jong-hyuk. Pada bulan Julai 2011, beliau melakonkan watak Eun-go, Ratu kepada Raja Uija di dalam drama sejarah, Gyebaek. Beliau memenangi Anugerah Penerbit di Anugerah Drama MBC. Beliau juga muncul di dalam dua muzik video:  "In Heaven" oleh JYJ dan "It’s Nothing Serious" oleh Young Jee.
Pada tahun 2012, Song membintangi bersama-sama Kim Jae-joong di dalam filem Code Name: Jackal dimana beliau melakonkan watak seorang pembunuh upahan. Pada tahun 2013, Song menyumbangkan suara untuk watak Lulu di dalam filem animasi Maritime Police Marco yang juga dibintangi Lee Kwang-soo. Pada bulan Februari 2013, beliau melakonkan watak seorang detektif di dalam filem New World. Pada bulan April 2013, beliau membintangi bersama-sama Lee Dong-wook di dalam drama sejarah KBS, The Fugitive of Joseon. 
Pada bulan Januari 2014, Song membintangi drama romantik komedi tvN, Emergency Couple bersama-sama Choi Jin-hyuk. Drama ini mencapai kejayaan komersial dan hak penyiaran dijual kepada sembilan negara. Semasa musim luruh tahun 2014, Song berkolaborasi bersama NBA dimana beliau mengeluarkan siri topi "CHO.2". Pada 19 Ogos 2014, Banila Co. memilih Song sebagai model untuk jenama kosmetik tersebut.

2015–sekarang

Pada tahun 2015, Song membintangi drama Ex-Girlfriend Club bersama-sama Byun Yo-han. Pada asalnya dijadual untuk disiarkan sebanyak 16 episod, tvN kemudiannya memutuskan untuk memotong drama ini kepada 12 episod kerana rating tontonan yang rendah. Pada bulan April, Song berduet bersama Kenji Wu untuk lagu "You Are So Cute" dan juga muncul di dalam video muzik lagu tersebut. 
Pada Januari 2016, Song dan Chen Bolin telah disahkan akan berpasangan di dalam We Got Married versi China, We Are In Love. Song kemudiannya membintangi dua filem China, 708090 (2016) dan Super Express (2016). Beliau kemudiannya membintangi drama Listen to Love yang merupakan sebuah buatan semula drama Jepun bersama Lee Sun-kyun. Pada bulan November, Song membuat penampilan kameo di dalam drama Entourage. Pada bulan Disember 2016, Song menyertai agensi pengurusan baru, My Company selepas menamatkan kontrak bersama C-JeS Entertainment.
Pada tahun 2017, Song mengacarakan rancangan kecantikan JTBC, Song Ji Hyo's Beauty View bersama Gong Myung. Song kemudiannya membintangi drama web, 29gram (2017). Beliau juga membintangi drama satu episod, Chief B and the Love Letter (2017) bersama Jo Woo-jin. Song menerbit dan melancarkan program realiti beliau sendiri, I Am Jyo Unnie pada bulan Disember 2017. 
Pada tahun 2018, Song dijadual untuk membintangi filem romantik komedi, Wind Wind Wind bersama Lee Sung-min, Shin Ha-kyun dan Lee El. Beliau juga dilantik sebagai pengacara rancangan kecantikan, Song Ji Hyo’s Beautiful Life yang dijadual disiarkan pada bulan April menerusi OnStyle. Song juga dipilih untuk berlakon di dalam drama Lovely Horribly bersama Park Si-hoo yang dijadual disiarkan bermula bulan Ogos.